作者:鄭谷
標題:送吏部曹郎中免官南歸
內容:高名向己求，古韻古無儔。風月拋蘭省，江山複桂州。賢人知止足，中歲便歸休。雲鶴深相待，公卿不易留。滿朝張祖席，半路上仙舟。篋重藏吳畫，茶新換越甌。郡迎紅燭宴，寺宿翠嵐樓。觸目成幽興，全家是勝遊。篷聲漁叟雨，葦色鷺鷥秋。久別郊園改，將歸裡巷修。桑麻勝祿食，節序免鄉愁。陽朔花迎棹，崇賢葉滿溝。席春歡促膝，簷日暖梳頭。道暢應為蝶，時來必問牛。終須康庶品，未爽漱寒流。議在歸群望，情難戀自由。小生誠淺拙，早歲便依投。夏課每垂獎，雪天常見憂。遠招陪宿直，首薦向公侯。攀送偏揮灑，龍鍾志未酬。